CELEX: 32009R0056
Language: sk
Date: 2009-01-21 00:00:00
Title: Nariadenie Komisie (ES) č. 56/2009 z  21. januára 2009 o zatriedení určitého tovaru do kombinovanej nomenklatúry

23.1.2009   
            
            
               SK
            
            
               Úradný vestník Európskej únie
            
            
               L 19/3
            
         
      NARIADENIE KOMISIE (ES) č. 56/2009
   z 21. januára 2009
   o zatriedení určitého tovaru do kombinovanej nomenklatúry
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa ustanovili všeobecné pravidlá výkladu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá alebo ktorá k nej pridáva akékoľvek ďalšie členenie a ktorá je ustanovená v osobitných ustanoveniach Spoločenstva, so zreteľom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť do kódu KN uvedeného v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je vhodné zabezpečiť, aby sa na záväzné informácie o sadzbách vydané colnými orgánmi členských štátov v súvislosti so zatriedením tovaru do kombinovanej nomenklatúry, ktoré však nie sú v súlade s týmto nariadením, mohol držiteľ naďalej odvolávať počas troch mesiacov podľa článku 12 ods. 6 nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (2).
            
         
               (5)
            
            
               Opatrenia stanovené v tomto nariadení sú v súlade so stanoviskom Výboru pre Colný kódex,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry do kódu KN uvedeného v stĺpci 2 tejto tabuľky.
   Článok 2
   Na záväzné informácie o sadzbách vydané colnými orgánmi členských štátov, ktoré nie sú v súlade s týmto nariadením, sa možno odvolávať naďalej počas troch mesiacov podľa článku 12 ods. 6 nariadenia (EHS) č. 2913/92.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 21. januára 2009
      
         
            Za Komisiu
         
         László KOVÁCS
         
         
            člen Komisie
         
      
   
   
      (1)  Ú. v. ES L 256, 7.9.1987, s. 1.
   
      (2)  Ú. v. ES L 302, 19.10.1992, s. 1.
   
      PRÍLOHA
      
                  Opis tovaru
               
               
                  Zatriedenie (kód KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  Taška vyrobená z textílie tkanej z polypropylénových pásikov so šírkou menšou ako 5 mm, hranolového tvaru s rozmermi približne 54,5 cm × 74 cm × 25 cm, s dvoma pevnými držadlami vyrobenými z rovnakého materiálu, našitými na dvoch dlhších stranách tašky a siahajúcimi až dolu pod dno tašky.
                  Taška je na oboch stranách viditeľne potiahnutá plastovou fóliou, neobsahuje žiadne vnútorné priehradky a na vrchnej strane sa dá uzavrieť zipsom. Okraje tašky sú vystužené našitou páskou.
                  (Schránka podobná nákupnej taške)
                  (Pozri fotografiu č. 649.) (1)
                  
               
               
                  4202 92 19
               
               
                  Zatriedenie sa riadi všeobecnými pravidlami 1 a 6 na výklad kombinovanej nomenklatúry, poznámkou 2 písm. m) ku kapitole 39, dodatočnou poznámkou 1 ku kapitole 42 a znením kódov KN 4202, 4202 92 a 4202 92 19.
                  Vzhľadom na svoj hranolový tvar charakteristický pre nákupné tašky a vystužené držadlá umiestnené tak, aby ich nakupujúci mohol niesť v rukách, a vzhľadom na skutočnosť, že plastová fólia, zips, vystužené okraje a pevné držadlá (pokračujúce po stranách tašky na účely vystuženia) umožňujú dlhodobé používanie, taška má objektívne vlastnosti „schránky podobnej nákupnej taške“.
                  Na schránky podobné nákupnej taške sa vzťahuje položka 4202 [pozri aj vysvetlivku harmonizovaného systému (HS) k položke 4202, prvý odsek, v ktorom sa výslovne uvádza, že táto položka sa vzťahuje iba na výrobky v nej konkrétne uvedené a podobné schránky].
                  Vzhľadom na vyššie uvedené vlastnosti predmetný výrobok nie je druhom schránky bežne používanej na balenie alebo prepravu všetkých druhov výrobkov, preto zatriedenie do položky 3923 je vylúčené v zmysle poznámky 2 písm. m) ku kapitole 39 (pozri aj vysvetlivky HS k položke 3923, prvý odsek písm. a) a druhý odsek).
                  Keďže vonkajší povrch výrobku je pokrytý plastovou fóliou viditeľnou voľným okom, má sa zatriediť ako výrobok s vonkajším povrchom z plastovej fólie (pozri doplnkovú poznámku 1 ku kapitole 42).
                  V dôsledku toho sa má tento výrobok zatriediť do kódu KN 4202 92 19.
               
            
         
      
         (1)  Fotografia slúži len na informáciu.